text: Lietuva nebus palikta
  viena su ribojimus jos eksportuotojams įvedusia Kinija, o Europos
  Sąjunga (ES) imasi vieningo atsako, pranešė Žemės ūkio ministerija
  Anot jos, žemės ūkio eurokomisaras Januszas Wojciechowskis (Janušas Voicechovskis) tai užtikrino Briuselyje vykusioje Žemės ūkio ir žuvininkystės taryboje. Palaikymą Lietuvai išreiškė ir Vokietijos, Nyderlandų, Latvijos ir Estijos atstovai.
  „Kinijos vykdomos priemonės prieš Lietuvą yra politiškai motyvuotas
  ekonominis spaudimas. Tokie Kinijos veiksmai yra diskriminaciniai,
  pažeidžia Pasaulio prekybos organizacijos principus ir tarptautines
  normas, be to, jie daro įtaką ir bendrai ES prekybos politikai“, –
  pranešime teigė žemės ūkio ministras Kęstutis Navickas.
  Lietuvos pramonininkų konfederacijos prezidentas Vidmantas Janulevičius
  BNS antradienį teigė, jog situacija nėra pagerėjusi, didžioji dauguma
  krovinių, keliaujančių į Kiniją, patiria trikdžių.
  „Laukiame iš Europos Komisijos daugiau atsakymų dėl su Kinija susijusių
  dalykų. Dalis krovinių važiuoja, dalis vis dar stovi. Didžioji dauguma
  stovi. Pokyčių nėra, bet keli kartais prasprūsta – kokiu būdu, niekas
  nežino. Bet iš esmės situacija nepagerėjo“, – sakė V. Janulevičius.
  Pastaruoju metu Lietuvos įmonės negali pateikti muitinės deklaracijų ir įvežti prekių į Kiniją, be to, Kinijos partneriai nenori bendradarbiauti – atšaukiami užsakymai, atsisakoma pratęsti ir sudaryti naujas sutartis, sutriko tiekimo grandinės. K. Navickas Briuselyje taip pat aptarė įtemptą situaciją kiaulininkystėje.
  Ministrai trečią kartą ragino Komisiją skubiai imtis
  veiksmų šiai krizei spręsti.
  Komisaras patikino, kad mato nedidelių, bet palankių galimo sektoriaus
  atsigavimo ženklų – EK ir toliau stebi situaciją rinkoje.
  Be to, Taryboje pasiektas politinis susitarimas dėl žvejybos galimybių
  ES ir jai nepriklausančiuose vandenyse 2022 metais. Lietuvos tolimojo
  plaukiojimo žvejybos laivai galės tęsti veiklą.